Regter beslis oor Parys-boere se toekomsDie sogenaamde “Parys-boere” hoor hul vonnis in die hof aan (10 September 2021) (Foto: Anja van der Merwe) Spanning het Vrydag in die lug gehang terwyl vyf Parys-boere en hul families in die rondgaande hof op die dorp in afwagting geluister het toe regter Corné van Zyl hul vonnisse oplê. Dié boere wag al byna vyf jaar vir hierdie dag. Boeta van der Westhuizen (52), sy seun, Loedie van der Westhuizen jr. (23), Anton Loggenberg (55), sy seun, Cor Loggenberg (24), en Miela Jansen van Vuuren (28), Boeta se skoonseun, is Mei verlede jaar skuldig bevind op aanklagte van aanranding en aanranding met die doel om ernstig te beseer. Loedie is ook op aanklag van regsverydeling skuldig bevind. Die aanklagte spruit uit die dood van Samuel Tjixa (35) en Simon Jubeba (29) wat op 6 Januarie 2016 ná ’n plaasaanval deur dié vyf boere aangekeer en só erg aangerand is dat hulle ŉ dag later aan hul beserings beswyk het. Regter Van Zyl het Boeta en Anton tot 15 maande korrektiewe toesig gevonnis op aanklagte van aanranding en aanranding met die doel om ernstig te beseer. Hulle sal hierdie tyd in huisarres deurbring, waar hulle ten alle tye by hul huise moet wees behalwe vir die volgende tye: Maandae tot Vrydae tussen 06:00 en 20:00, Saterdae tussen 08:00 en 16:00 en Sondae en openbare vakansiedae tussen 08:00 en 12:00. Boeta is ook beveel om ŉ bedrag van R20 000 aan elk van die families van die oorledenes te betaal as ŉ vorm van vergoeding en ŉ teken van sy berou. Hy het vroeër reeds ingestem om hierdie bedrag te betaal. Hy sal die bedrag namens al die ander beskuldigdes voor 1 Oktober betaal. Cor is tot 12 maande tronkstraf gevonnis op aanklag van aanranding met die doel om ernstig te beseer. Loedie is vir aanklagte van aanranding, aanranding met die doel om ernstig te beseer en regsverydeling tot onderskeidelik ses maande, 15 maande en ses maande tronkstraf gevonnis. Miela is tien maande tronkstraf opgelê vir aanklagte van aanranding met die doel om ernstig te beseer. Al drie se tronkstraf is vir drie jaar opgeskort op voorwaarde dat hulle nie in hierdie tydperk weer skuldig bevind word aan dieselfde klagte nie. Adv. Piet Pistorius (regs) in gesprek met Johan Vorster (Foto: Anja van der Merwe) Met dié drie se vonnisopleggings het regter Van Zyl gesê dat sy in ag geneem het dat al drie relatief jonk was ten tyde van die oortreding. Loedie was 17 jaar oud en Cor 18 jaar oud. Sy het ook gesê dat hulle nog hul lewe voor hulle het. Die beskuldigdes is nie ongeskik verklaar om ŉ vuurwapen te besit nie. Hoewel die staat direkte tronkstraf vir die beskuldigdes aanbeveel het, het Van Zyl aangevoer dat direkte tronkstraf te swaar vonnisoplegging sal wees. “Die beskuldigdes hou nie ŉ risiko vir die samelewing in nie en speel positiewe rolle in hul onderskeie gemeenskappe. Hulle het tydens die voorval uit hul karakter opgetree. Ek kan ook bevestig dat die voorval ŉ eenmalige gebeurtenis was,” het Van Zyl gesê. Volgens die regter het die beskuldigdes ook werklike berou vir hul dade getoon en ook reeds die prys sielkundig en finansieel vir hul oortredings betaal. Van Zyl het met haar besluit die beskuldigdes se persoonlike omstandighede, die erns en aard van die misdryf asook die belange van die gemeenskap in aanmerking geneem. Staatsaanklaer adv. Jabulani Mlotshwa het aan die einde van die vonnisverrigtinge aangedui dat die staat teen die vonnisse gaan appelleer. Absolute verligting Boeta se vrou, Miela se skoonma en Loedie jr. se ma, Rikkie van der Westhuizen, sê die familie is verlig dat die hofverrigtinge ná meer as vyf jaar verby is. Anton se vrou, en Cor se ma, Gusta Loggenberg, sê haar gesin kan vanaand met ŉ rustige hart gaan slaap. “Ek kon die aand voor die vonnis nie ŉ oog toemaak nie. My maag het skoon gedraai,” het Gusta vertel. “Ons is tevrede met die vonnis en kan net die Here daarvoor dank.” Boeta en Anton se regsverteenwoordigers, adv. Piet Pistorius en Johan Vorster, het aan Maroela Media gesê regter Van Zyl het ŉ welbedagte en fyn beredenerende vonnis opgelê. “Ons is tevrede met die vonnis en verlig dat hierdie nagmerrie verby is. Ek is bitter dankbaar dat elkeen van die beskuldigdes vanaand veilig in hul huise kan slaap,” het Pistorius gesê.